Beweerde terreur-voorval by Buckingham-paleisBuckingham-paleis (Foto: Felix_Broennimann, Pixabay) ŉ Man is Donderdag van ŉ terreurmisdaad aangekla nadat hy op 25 Augustus naby Buckingham-paleis in sentraal Londen in hegtenis geneem is met ŉ 1,2 meter lange swaard. Die 26-jarige man, Mohiussunnath Choudhury, is daarvan beskuldig dat hy “deelgeneem het aan gedrag ter voorbereiding om aan ŉ terreurdaad deel te neem,” het Scotland Yard in ŉ verklaring gesê. Choudhury, van Luton, ongeveer 50 km noord van Londen, het Vrydagaand op polisiebeamptes buite koningin Elizabeth II se amptelike woning afgestorm. Hy het herhaaldelik “Allahu Akbar” geskree, wat in Arabies “god is groot” beteken. Drie polisiebeamptes het geringe beserings opgedoen toe hulle die man in hegtenis wou neem. Buckingham-paleis is die monarg se woning in Londen en haar administratiewe hoofkantoor. Die Britse polisie het Saterdag ŉ teenterrorisme-ondersoek van stapel gestuur ná die voorval, terwyl polisiebeamptes oor Europa heen reeds op hoë gereedheid is na ŉ reeks terreurvoorvalle die afgelope jaar. Drie aanvalle het dosyne mense se lewens geëis in Engeland, terwyl die polisie in Spanje ŉ vermeende terreurnetwerk ondersoek ná twee aanvalle in die land vroeër vandeesmaand.